**Referat**

**for møde i Stiftsrådet**

**torsdag den 5. september 2019**

**kl. 16.00**

|  |  |
| --- | --- |
| **Sted** | Vor Frue Kloster, Hestemøllestræde 3 A, Helsingør |
| **Mødedeltagere** | Biskop Lise-Lotte Rebel, domprovst Steffen Ravn Jørgensen, provst Grete Bøje, sognepræst Kim Eluf Fischer Nielsen, sognepræst Per Melhof, sognepræst Charlotte Gamborg Paaskesen, Søren Ødum Nielsen – Kgs. Lyngby provsti, Birte Larsen – Frederikssund provsti, Jens Bache – Gentofte provsti, Benny Strømberg Klitbo – Glostrup provsti, Otto Rühl – Helsingør Domprovsti, Verner Bech – Hillerød provsti, John Theil Münster – Rudersdal provsti, Tove Wissing Bahne – Rødovre-Hvidovre provsti, Hans-Henrik Nielsen – Ballerup-Furesø provsti, Mogens Kühn Pedersen – Gladsaxe-Herlev provsti |
| **Afbud** | Sognepræst Cecilia Lotko Pontoppidan, Bent Peetz – Frederiksværk provsti, Michael Georg Clan – Fredensborg provsti |
| **Fraværende uden afbud** | Niels Neerup Villumsen – Høje Taastrup provsti. |
| **Fra stiftsadministrationen** | Stiftskontorchef Annette Nordenbæk, juridisk specialkonsulent Stefanie Laursen, stiftsfuldmægtig Mirja Engberg Bramsen og økonomisk specialkonsulent Morten Stützer.  Mediekonsulent og redaktør journalist Malene Bjerre og sognepræst og mediekonsulent Sarah Auken. |

**Et hæfte med titlen ”8 teser om den ny danske folkekirke” fra Folkekirkens Migrantsamarbejde blev uddelt til stiftsrådsmedlemmer.**

**DAGSORDEN BESLUTNINGSREFERAT**

|  |  |  |
| --- | --- | --- |
| **1** | **Godkendelse af dagsorden** | Dagsorden blev godkendt. |
| **2** | **Medie- og kommunikationsudvalgt**  Oplæg fra Medie- og kommunikationsudvalget vedrørende udvalgets arbejde og opgaver samt drøftelse af oplægget. | Gennemgang ved Malene Bjerre og Sarah Auken.  Stiftets nyhedsbrev henvender sig til to interne målgrupper: de ansatte i stiftet og de frivillige i stiftet.  Ét af formålene med nyhedsbrevet er at understøtte sognenes kommunikationsarbejde og at fremme en samhørighedsfølelse blandt medarbejderne i stiftet.  Konsulenterne deler viden med andre organisationer til inspiration og fælles gavn.  Herefter var der en gennemgang af nyhedsbrevet, hvordan det er opbygget og hvad det skal formidle.  Konsulenterne har fokus på at understøtte og deltage i debatten i stiftet, for at præge debatten til at være levende og konstruktiv. Gode diskussioner i den gode tone er vigtige.  Konsulenterne sparrer med sognepræsterne og klæder dem på til debatter. Endvidere ydes der rådgivning til menighedsrådene i hvordan der ansættes en kommunikationsmedarbejder til kirken. Der afholdes også kurser for menighedsråd, som ønsker gode råd til at kommunikere via de sociale medier.  Der var en gennemgang af statistikker på, hvor mange abonnenter der åbner nyhedsbrevet (åbningsrate på 65%) eller hvad der klikkes på (en rate på 32%).  Nyhedsbrevet har ca. 1.000 abonnenter.  Artikler med biskoppens navn, læses af dobbelt så mange, hvilket anskueliggør det fællesskab, der i stiftet samler sig om biskoppen.  Den eksterne formidling foregår bl.a. via folkemødet på Bornholm og magasinet Folk & Kirke, som er tilgængeligt på caféer og uddannelsesinstitutioner. Målgruppen for magasinet er personer som kortvarigt er kommet i berøring med kirken f.eks. gennem dåb, konfirmation eller vielse.  Der er ligeledes fokus på stiftets hjemmeside som en platform for Helsingør stift, men også et visitkort på kontaktoplysninger. Der ses en tydelig statistik på, at besøgende på hjemmesiden klikker sig videre til stiftsadministrationens medarbejdere og andre faktuelle oplysninger, herunder stiftskalenderen.  Stiftets egen facebookside har 700 følgere og er en meget aktiv side. Den sidste måned har rækkeviden været ud til 12.500 personer. Målgruppen vurderes at være den rigtige, idet opslag læses, deles, der interageres og udvises engagement i opslagene.  Herefter fulgte der flere spørgsmål fra stiftsrådsmedlemmerne og en drøftelse af tiltag og emner i fremtiden, bl.a. fokus på at der er menighedsrådsvalg til næste efterår og de udfordring der kan være i at tiltrække kandidater. |
| **3** | **Referat af møde den 23. maj 2019 til godkendelse** | Referat blev godkendt. |
| **4** | **Meddelelser**  **-** ved formanden  - ved biskoppen  - ved stiftskontorchefen | Stiftsrådsformanden orienterede om et netop afholdt fælles møde med landets andre stiftsrådsformænd, hvor man bl.a. havde drøftet stiftsadministrationernes ansøgning til omprioriteringspuljen og spørgsmålet om diæter og kørselsgodtgørelse ved deltage i udvalgsarbejde.  I forbindelse med bispevalget til næste år, vil dette forhåbentligt være med de nuværende menighedsrådsmedlemmer.  Stiftsrådet kan forberede sig på, at der kan komme en anmodning fra distriktsforeningerne om økonomisk støtte i forbindelse med forberedelse af bispevalget (bl.a. arrangering af møder, hvor bispekandidater præsenteres). Dette kan Stiftsrådet evt. overveje i forbindelse med budgetdrøftelserne på næste møde.  Biskoppen orienterede om, at processen vedrørende planlægning af næste års bispevalg er i gang. Der vil snarest være drøftelse med provsterne om, hvornår der skal afholdes afskedsgudstjeneste, som ikke skal være for tæt på indsættelsesgudstjenesten af organisatoriske hensyn.  En mulighed kan være, at landemode til næste år udskydes og lægges sammen med biskoppens afskedsgudstjeneste i november.  Der er ordination igen den 15. september, af 4 kandidater. Der er allerede ordineret 18 præster i år.  Biskoppen orienterede endvidere om, at hun ved brev af 15. august 2019 har besvaret ministeriets høring over forslag om ændring af lov om folkekirkens økonomi. Biskoppen har bemærket, at hverken lovforslaget eller bemærkningerne hertil nævner etik eller risiko i forbindelse med anbringelse af fællesfondens midler. Biskoppen har anbefalet, at der tages højde for at de økonomiske risici minimeres mest muligt samt at risikoen for etisk uforsvarlige investeringer elimineres.  Biskoppen orientering om status på Bibliarium. Der har været afholdt møde i sidste uge og der vil igen være møde til oktober. Hans Gammeltoft Hansen er indtrådt i bestyrelsen. A.P. Møller Fonden har givet 15 mio. kr. og der er optaget et lån på 10 mio. kr. De økonomiske beregninger foretages af Kirkeministeriets økonomiafdeling.  Stiftets diakonikonsulent har (ultimo maj) opsagt sin stilling med fratræden slut august. Stillingen har været opslået, der har været afholdt ansættelsessamtaler og det er sognepræst ved Grønnevang Kirke i Hillerød provsti Thyge Enevoldsen, som pr. 1. november 2019 vil tiltræde stillingen som ny diakonikonsulent. Thyge har været sognepræst i 28 år og har været meget engageret i det sociale arbejde bl.a. ved at starte og drive KirkeCare.  Biskoppen udtrykte glæde ved det forestående Landemode lørdag den 5. oktober 2019, og håber at se mange deltagere fra hele stiftet.  Stiftskontorchefen bød velkommen til administrationens nye stiftsfuldmægtig jurist Mirja Engberg Bramsen, som har været ansat siden 1. april 2019. |
| **5** | **Kirkeministeriet – opfølgende svar vedr. diæter mv.**  Bilag:  - Kirkeministeriets svar af 1. juli 2019 på  Stiftsrådets henvendelse af 13. maj 2019 | Stiftsrådsformand Søren Ødum Nielsen oplyste, at han på møde med landets andre stiftsrådsformænd har erfaret, at medlemmernes udgifter til kørsel ved deltagelse i de af stiftsrådet nedsatte udvalg, i andre stifter betales af det bindende stiftsbidrag.  Birte Larsen oplyste, at hun den 13. maj 2019 har rettet skriftligt henvendelse til Kirkeministeriet vedrørende fortolkning af diætbekendtgørelsens § 17, stk. 3. Birte Larsen har fået en telefonisk tilbagemelding, men afventer en skriftlig besvarelse af den påpegede problematik.  Helsingør stiftsadministration mener fortsat, at der ikke er hjemmel til i diætbekendtgørelsen at dække udgifter til deltagelse i andre stiftsudvalg end Det Mellemkirkelige Stiftsudvalg. Det er stiftsadministrationens opfattelse, at denne fortolkning er blevet bekræftet i Kirkeministeriets brev af 5. februar 2019 til stiftsrådet.  Ifølge stiftsrådsformanden vil Landsforeningen af Menighedsråd rejse spørgsmålet over for Kirkeministeriet. Stiftsrådet afventer tilbagemeldingen heraf. |
| **6** | **Status for stiftsmidlerne**  Bilag:  - Oversigt over stiftsmidler og Kapital-  opgørelse for Helsingør Stift | Økonomisk specialkonsulent Morten Stützer gennemgik kort oversigten pr. 30. juni 2019.  Der er udbetalt 5,9 mio.kr. på lån i 2. kvartal, hvilket er det laveste i de 6 kvartaler, som fremgår af oversigten.  Udlånsprocenten er steget beskedent fra 75,4 til 77,4% i 1. halvår.  Ekstraordinære afdrag er faldet til 1,9 mio. kr. i 1. halvår 2019 sammenholdt med 7,6 mio. kr. i 1. halvår 2018.  Restbevillinger er faldet fra 95,8 mio.kr. til 90,3 mio.kr.  Likvider er faldet fra 73,6 mio.kr. ved årets start til 67,7 mio.kr. og siden sidste stiftsrådsmøde er der kommet 4 nye lån til med en samlet hovedstol på 25,7 mio. kr.  Antallet af igangværende lån er faldet til 68, og den gennemsnitlige løbetid er faldet fra 27,1 til 26,7.  Siden 1. juli og frem til dags dato er der netto udbetalt 1,5 mio. kr. på stiftsmiddellån på 2 måneder og ligeledes 1,5 mio. kr. fra indestående salgssummer – samlet er likvider og investeringsbeviser steget med 8,6 mio. kr. og udgør nu 76,3 mio. kr. – stigningen i likviditeten skyldes indbetaling af tilgodehavende terminer pr. 30. juni, samt indbetalinger på gravstedsaftaler.  Restbevillingerne på stiftsmiddellån er forøget markant i forhold til 30. juni 2019 og er steget med 15,6 mio. kr. og udgør nu 106,1 mio. kr. |
| **7** | **Bindende stiftsbidrag - 2019**  Bilag:  - Budgetopfølgning pr. 30. juni 2019 | Orientering ved økonomisk specialkonsulent Morten Stützer.  Samlet er der et underskud pr. 30. juni 2019 på 169.439 kr., mod et periodiseret budgetteret underskud på 445.833 kr. Så en positiv budgetafvigelse på 276.394 kr.  Den væsentligste budgetafvigelse ligger på udviklingsprojekter, hvor der ikke er afholdt udgifter.  Udgifter på lønningerne er påvirket af, at der, som omtalt på tidligere møder, bogføres feriepengeregulering direkte på omkostningsstedet hver måned. Dette medfører højere udgifter i de måneder, hvor der optjenes ferie.  Diakonikonsulenten er fratrådt pr. 31. august 2019 og stillingen er vakant de næste 2 måneder og uden afregning af feriepenge, da sognepræsten genindtræder i sit embede. Dette vil formentlig medføre en forøget positiv budgetafvigelse på diakoniudvalget. Stillingen bliver besat på ny med tiltrædelse pr. 1. november 2019. Der vil dog være udgifter til etablering af et kontor og indkøb af diverse kontorartikler i forbindelse med tiltræden af den nye konsulent. |
| **8** | **Uddannelseskonsulent Pernille Nærvig Petersen**  Bilag:  - Budgetønske for 2020 om 50.000 kr. til dækning af træningsforløb for mentorer i Helsingør Stift i efteråret 2020 | Der var en indgående drøftelse af muligheden for, hvordan dette behov kunne finansieres. Det ville have været ønskeligt, hvis der i ”Ny præst” havde været afsat midler til at finansiere et træningsforløb for mentorerne.  Der var enighed om, at Hans-Henrik Nielsen forespørger, om Fællesfonden kan finansiere et træningsforløb for mentorer.  Stiftsrådet besluttede, at der i budgettet til 2020 afsættes 50.000 kr., som kan bevilge såfremt pengene ikke kan hentes et andet sted. |
| **9** | **Fællesfondens Budgetsamråd**  Orientering ved Hans-Henrik Nielsen  Orientering ved Annette Nordenbæk vedr. omprioriteringspuljen.  Bilag:  - Slides + notat vedr. fællesfonden/folkekirkens økonomi | Hans-Henrik Nielsen gennemgik ansøgningerne fra omprioriteringspuljen. Der var en løbende drøftelse af ansøgningerne undervejs.    Puljen udgør 23 mio. kr. og der er kommet ansøgninger for i alt 32 mio. kr.  Herefter var der en gennemgang af de indkomne ansøgninger fra bl.a. stiftsadministrationerne, FUV, Sjælesorg på Nettet, Folkekirken.dk, Himmelske dage.  Stiftsrådet tilsluttede sig en vis grad af genopretning af stiftsadministrationerne, om end det anses for usikkert, om der er tale om genopretning. Stiftsrådet mener ikke, at det giver mening at forholde sig til de enkelte ansøgninger til omprioriteringspuljen, da der alligevel skal forhandles om det samlede resultat i forbindelse med indstillingen til kirkeministeren. |
| **10** | **Den fælles kapitalforvaltning**  Orientering ved John Theil Münster | John Theil Münster orienterede.  For at yde en optimal pleje af stifternes samlede kapital, har der løbende været drøftelser i bestyrelsen om muligheden for at investere kapitalen i erhvervsobligationer. Disse drøftelser foregår stadig.  Der har desværre været 3 eksempler på, at kapitalforvalterne ikke har investeret i overensstemmelse med bestyrelsens retningslinjer.  Bestyrelsen har fået en melding om at de tre papirer bliver afviklet.  Der er stadig stor fokus på de etiske dilemmaer som investeringer i erhvervsobligationer kan medføre. |
| **11** | **Orientering fra udvalg** |  |
| **A** | **Mellemkirkeligt Udvalg:**  Bilag:  - Referat fra MKU’s møde den 23. maj 2019 |  |
| **B** | **Religionspædagogisk Udvalg:**  Bilag:  - Årsrapport 2019 |  |
| **C** | **Danske Kirkers Råd og Økumenisk Forum:**  Bilag:  - Brev af 17. august 2019 – DRK er blevet udsat for svindel |  |
| **D** | **Medie- og Kommunikationsudvalget:**  Bilag:  - Referat af Medie- og Kommunikations-udvalgets møde den 13. marts 2019 |  |
| **E** | **Ribe Stift**  Bilag:  - Invitation + program til det fælles Stiftsråds-møde i Ribe den 2. november 2019 – tilmelding til Helsingør Stiftsadministration:  [kmhel@km.dk](mailto:kmhel@km.dk) **senest den 11.oktober 2019** |  |
| **F** | **Aarhus Stift / GiasCenter:**  Bilag:  - Brev af 19. august 2019 - orientering vedr. kommende proces for udbud af KAS og GIAS |  |
| **G** | **Folkekirke & Religionsmøde**  Bilag:  - Invitation til konferencen ”Leder- og netværkskonference for kristne og muslimer i Danmark 2019.  Tilmelding foregår via linket i invitationens side 3 og tilmeldingsfristen en den 2. oktober 2019 |  |
| **12** | **Kommende møder**  Torsdag den 14. november 2019 kl. 16.00  Torsdag den 27. februar 2020 kl. 16.00 |  |
| **13** | **Forslag til kommende mødedatoer**  Torsdag den 28. maj 2020 kl. 16.00  Torsdag den 17. september 2020 kl. 16.00  Torsdag den 19. november 2020 kl. 16.00  Torsdag den 25. februar 2021 kl. 16.00 | Den 17. september 2020 flyttes til den 3. september 2020.  Den 25. februar flyttes til 4. marts 2021. |
| **14** | **Eventuelt** | Der er Diakonidag den 9. november 2019i Buddinge kirke. |

Referat blev ikke oplæst ved mødets afslutning.

Referatet blev underskrevet af stiftsrådsmedlemmerne.

Møde sluttede kl. 18:55.